ອາຍແກ໊ສ ກີດຂວາງການກູ້ໄພ ໃນບໍ່ຖ່ານຫິນ ນີວຊີແລນ
ພວກກູ້ໄພໃນນີວຊີແລນ ກ່າວວ່າ ອາຍແກ໊ສ ທີ່ເປັນອັນຕະລາຍ ກີດຂວາງ ການຊ່ອຍກູ້ໄພ ໃນບໍ່ຖ່ານຫິນ.
ພວກກູ້ໄພທີ່ນີວຊີແລນເວົ້າວ່າລະດັບອາຍແກ໊ສທີ່ເປັນອັນຕະລາຍຢູ່ໃນບໍ່ຖ່ານຫິນ ທີ່ເກາະ ໃຕ້ ຫລື South Islandນັ້ນ ໄດ້ກີດຂວາງບໍ່ໃຫ້ເຂົາເຈົ້າສາມາດເຂົ້າໄປໃນບໍ່ ເພື່ອຊອກຫາ ພວກຂຸດບໍ່ຖ່ານຫິນ 29 ຄົນ ທີ່ຕົກຄ້າງຢູ່ທາງໃນຍ້ອນບໍ່ລະເບີດເມື່ອວັນສຸກຜ່ານມານັ້ນ ພວກກູ້ໄພເວົ້າວ່າອາກາດທີ່ນຳມາເປັນຕົວຢ່າງໃນວັນເສົາວານນີ້ ໄດ້ສະແດງໃຫ້ເຫັນວ່າ ມີອາຍແກ໊ສຄາບອນ ໂມນອ໊ກໄຊ ທີ່ເປັນພິດ ແລະ ອາຍແກ໊ສເມເທນທີ່ລະເບີດງ່າຍນັ້ນ ຢູ່ໃນລະດັບສູງ ໃນບໍ່ຖ່ານຫິນ Pike River ຢູ່ຝັ່ງທະເລກໍ້າຕາເວັນຕົກຂອງເກາະ South Island ຕຳຫລວດເວົ້າວ່າ 29 ຄົນທີ່ຕົກຄ້າງຢູ່ທາງໃນບໍ່ນັ້ນ ລວມມີຄົນອັງກິດ ແລະ ອອສເຕຣເລຍ ຢູ່ຫລາຍຄົນ ແລະ ມີອາຍຸນັບແຕ່ 17 ປີ ເຖິງ 62 ປີ ບໍ່ໄດ້ມີການຕິດຕໍ່ກັບພວກຄົນງານບໍ່ ເຫລົ່ານັ້ນ ນັບຕັ້ງແຕ່ບໍ່ລະເບີດຂຶ້ນໃນວັນສຸກເປັນຕົ້ນມາ ຊຶ່ງພວກເຈົ້າໜ້າທີ່ເວົ້າວ່າ ອາດ ເປັນຍ້ອນອາຍແກ໊ສ ໄດ້ລຸກໄໝ້ຂຶ້ນ ໂທລະສັບທີ່ໃຊ້ການໄດ້ຢູ່ໃນບໍ່ນັ້ນ ຍັງດັງຢູ່ ແຕ່ກໍບໍ່ ມີໃຜຮັບສາຍ